
Jer tamo, na Istoku se i ranije sazreva i ranije stari 


Stevan Sremac, Zona Zamfirova 


U dužim proznim delima iz prve decenije XX veka — Zona Zamfirova (ro- 
man objavljen 1903. u časopisu, a 1907. kao knjiga) Stevana Sremca, Majčina 
sultanija (1906. u časopisu, a kao knjiga tek 1932) Svetozara Corovića, te Ne- 
čista krv (1910) Bore Stankovića — postepeno je stvaran lik žene svesne svojih 
osećanja i svog tela. U dužoj priči Ive Andrića Anikina vremena (odlomak je 
objavljen 1927, a cela priča 1931) takav je lik doveden do apsurdnih, autode- 
struktivnih granica. U svim ovim prozama od izuzetnog je značaja hronotop: 
radnja se uvek događa u kasabi, i to u vreme kada su se ova mesta upravo oslo- 
bodila od Osmanskog carstva i u njima još dominira kultura orijentalnog tipa. 

O autorima prva tri romana književna kritika govori kao o zaljubljenicima 
u staro, tradicionalno, patrijarhalno društvo!'. Nedovoljno je, međutim, istaknu- 
ta činjenica da su Sremac, Corovié i Stanković detaljno opisivali orijentalnu 
svakodnevnu kulturu življenja, od odeće, hrane, običaja, međuljudskih odnosa, 
unutrašnje dekoracije kuća... Dakle, nisu ovi pisci bili očarani samo starim, pa- 
trijarhalnim običajima nego su te običaje posmatrali unutar orijentalne svakod- 
nevne kulture hrišćana s tih područja. 

Na putu srpske proze ka modernom pismu elementi orijentalne kulture ušli 
su u prozu na široka vrata: najpre kao dekorativni elementi, slično kultu prema 
orijentalnim motivima kakav se negovao u evropskom romantizmu, da bi u dru- 
goj fazi, ne odustajući sasvim ni od dekorativizma, u talasu neonaturalizma koji 
započinje u prvim decenijama XX veka, pisac nastojao da što vernije prenese 
sliku tog orijentalnog života“. Potencirano prisustvo regionalnog jezika prepu- 


! Videti recimo: Deretić 1981: 197-305; 160-169; 209-227; Novaković 1957; 
Palavestra 1986: posebno 358-360; 340-344; 412-428; Petković 2009. 

2 U dosadašnjoj literaturi najviše je Radovan Vučković obratio pažnju na značaj 
i karakter orijentalnog ambijenta, te uočio da je poslednja decenija XIX veka “period 
dominacije dekorativizma u slikarstvu 1 arhitekturi"? (Vučković 1990: 144), pa i u litera- 
turi imala “naglašenu zabavnu funkciju". No, ubrzo, već u prvoj deceniji XX veka, na 
delu je — ističe Vučković — kult vitalizma, “život postaje jedino merilo čovekovog posto- 
janja” (ibid.: 158), pa se pisac trudi da prikaže “snagu životnih nagona i da pokaže kako 
je život jači od svesnih razumskih ograda i da se tako približi tragičnoj antropološkoj 
viziji sveta literature XX veka” (ibid.: 158-159). 

nog turcizama prvi je znak tog preslikavanja života, a prisustvo likova jakih, 
strasnih osećanja i nagona, tipično za orijentalnu kulturu deo je poetike vitaliz- 
ma. Umesto pretežno zabavne i humorističke proze prepune bajkovitih, idiličnih 
i humorističkih elemenata, na scenu stupa analitički pristup, a pod lupu pripove- 
dača dolaze društveni, ali i biološki faktori koji su često u međusobnom konflik- 
tu. Ovaj “zaokret ka životu u većem delu srpske proze početkom XX veka [...] 
podsećao je u mnogome na prodor naturalizma početkom osamedesetih godina” 
(Vučković 1990: 175-176). S tim što su sada u samu strukturu proznih dela uneti 
elementi novih filozofskih, socioloških, antropoloških i tehnoloških dostignuća: 
filma, fotografije, žurnalistike, etnografije, antropologije i slično. 


Sremac je jedini od ovde spomenutih autora koji nije rođen u sredini koju 
opisuje. Ne čudi stoga što baš on reflektuje razliku između “nas” i “njih”, evrop- 
skih ljudi i onih sa Istoka. On povremeno i dodaje epitet “orijentalski" uz odre- 
đene pojave koje opisuje: 


... taj orijentalski haremski miris žuta dafinova cveta (10); 


jednom reči, vladao se potpuno gospodski, i bilo mu u konacima sve ašči pašin- 
ski. A tek unutra, u kući, u predsoblju, šta sve čovek može da vidi! Tu silni legeni, 
ibrici, sahani, srebrni ševdani i sinije po metar i po u prečniku, pa one ćase, man- 
gali, i čega ti tu svega nije... (14). 


I u višim i u nižim društvenim slojevima, orijentalna kultura je veoma vid- 
ljiva. Kada Sremac opisuje dom skromnog zanatlije Maneta, on kaže: 


Kao i svi na Istoku, i Mane i majka mu Jevdokija voleli su i negovali cveće. U 
kući je bilo i golubova i gugutki u korpama, povešanim ispod krova. Pa kad cveće 
zamiriše, a gugutke zaguču — orijentalac se svaki tada rado odaje tihim sanjarijama. 
Boše to kućica puna svega i svačega, a najviše topline (one topline koju ćete uza- 
man tražiti kod nas: kao i sve kuće u tim krajevima, beše ona pravo toplo, skrovito 
i mirno gnezdance. Kuća nije imala prozora s ulice. Izgledala je kao bula s jašma- 
kom i feredžom (21). 


Sasvim suprotno od orijentalizma kakav je konstruisan u zapadnoevropskoj 
literaturi i kulturi“, predstava o drugome nije ovde građena kao negativna i opreč- 
na slici kulture kakvu o sebi stvara sam Zapad zato što mu je takva slika potrebna 
kao opozit koji opominje da “mi” takvi ne smemo postati. Ovde je Orijent na delu, 
slika o njemu se gradi u direktnom susretu sa njim, i ona se pokazuje kao huma- 
nija, bliža pravoj ljudskoj prirodi. Iz ugla same te orijentalne kulture upravo se 


3 > Podaci o ediciji i godini izdanja koji se odnose na knjige navedene na kraju pod 


oznakom “Izvori” ne navode se u tekstu, nego samo na kraju rada; u tekstu je uvek samo 
broj stranice sa koje je navedeni citat. 

4 Od ključnog značaja za ovu temu je esej Orientalism (1978) Edwarda Saida, 
kao i serija njegovih docnijih studija objedinjenih pod naslovom Culture and Imperial- 
ism (1993). 

Zapad prikazuje kao autarhičan, pa predstavnik orijentalne kulure vidi kulturološ- 
ki sistem koji u središte pažnje postavlja individuu, njenu privatnost i tendenciju 
samoulepšavanja upravo kao takav, autarhičan svet. U anegdotski strukturiranom 
romanu Zona Zamfirova, Sremac čitavo jedno poglavlje posvećuje ovom proble- 
mu: tu se “nesrećni otac Petrakija” javno, preko novina odriče svog sina Mitanče 
zato što ovaj zaključava svoju sobu u zajedničkoj, porodičnoj kući, pa čak i unutar 
zaključane sobe u sanduke pod katancem slaže predmete poput “češljevi, sapuni, 
đulijaci neki, ta neke ženske štifletne, kolani, podvezice, gakice, ženske, čorape...? 
(43). Mitanča je zaljubljen u Nemicu, od svojih najbližih mora da krije kako svoj 
odnos prema njoj, tako i sve predmete koji su povezani sa njegovom emotivnom 
vezom i ličnim osećanjima. U ovoj se epizodi likovi ponašaju u skladu sa onim 
vrednostima koje su znatno kasnije u filozofskoj misli imenovane kao orijentali- 
zam (otac Petrakija), s jedne, i okcidentalizam (Mitanča), s druge strane’. U Nišu, 
gradu impregniranom orijentalnom kulturom, zapadnoevropski običaji imaju is- 
ključivo negativne oznake. Uz to, oko koje posmatra spremno je da u viđeno une- 
se i ono što već nestaje, što već pripada folkloru, usmenom pripovedanju, pesmi. 
Sremac jeste stigao u Niš i tu živeo “s notesom u ruci", ali nigde kontrast između 
našeg i njihovog nije u toj meri bio obeležen istovremeno kontrastom staro-novo. 
A Sremac je, uvek, bio fasciniran starim, pa je tako i ova slika o orijentalnoj kul- 
turi lepša, egzotičnija, pozitivnija nego što je u stvarnosti mogla biti. 

Najautoritativniji Sremčev kritičar za njegova života, Jovan Skerlić, oka- 
rakterisao ga je kao izrazito tradicionalno orijentisanog“, ali i kao pisca koji je — 
baš kao takav, fanatizovani tradicionalista i nacionalista — sve činio kako bi svo- 
ju prozu i svoju ulogu u životu posvetio podizanju nacionalne svesti. Istoričar 
po obrazovanju i pozivu, Sremac nije poklonio poverenje prikazivanju srpske 
prošlosti zasnovanom na činjenicama, nije mu bio blizak Ilarion Ruvarac i nje- 
gov pristup istoriji, nego, naprotiv, Panta Srećković i slični mitizatori prošlosti. 
Smatrao je da se takva, poetska, romantičarska istorija može bolje upotrebiti u 
stvaranju srpskog nacionalnog bića. — Imajući ovo na umu, Sremčevu potre- 
bu da sa toliko simpatija piše o orijentalnoj kulturi u tadašnjem Nišu možemo 
razumeti kao dokaz da je koncept nacionalnog početkom XX veka bio veoma 
inkluzivan. Pisac kojem je — kako je tadašnja kritika isticala — iznad svega sta- 
lo da njegovo književno delo bude važan kamen u izgradnji nacionalne svesti, 
ne slika orijentalni Niš kao nešto srpskoj kulturi strano, nego naprotiv! Među 
likovima koji su Sremcu kao piscu bili najsimpatičniji, često se nalazi “duševni 
Turčin" kakav je, npr. Ibiš-aga (iz istoimene priče). Sremac kao stranac, “zapad- 
njak”, posmatra detalje iz svakodnevne, orijentalne kulture sa ogromnim simpa- 
tijama i kao kakav ukras koji uvećava nacionalni ponos srpskog čoveka. 


5. Mislimo ovde na definiciju ovih pojmova iznetih u tekstu egipatskog filozofa 


H. Hanafija (Hanafi 2011). 

€ “Onje nove ideje političkog i socijalnog oslobođenja smatrao kao jednu abe- 
raciju mozga, kao bolesnu fantaziju, kao izdajstvo “zavetne misli? i rušenja “osnova sna- 
ge i veličine srpske". [...] Njegov politički ideal je utopija o “prosvećenom despotizmu'? 
(Skerlić 1964: 284). 

Zona Zamfirova je jedini tekst o lepotici iz kasabe koji se ne završava tra- 
gično. Lepota i oholost Zonina' nije ozbiljno kažnjena: kazna kakvu je smislio 
čovek zaljubljen u nju sadržavala je u sebi igru, teatralnost, prerušavanje. Poro- 
dica čorbadži Zamfira ne pristaje da za zeta dobije običnog zanatliju; Zona, ma 
kako želela Mana, prihvata porodičnu soluciju i ne pokazuje volju da sa Manom 
pobegne i tako ostvari ljubav. Začuđuje zapravo Manov lik, a pre svega njegova 
sposobnost da se osveti insceniranjem otmice. Umeo je da smisli i izvede igru, 
koja se pokazala kao veoma efikasna. Baš ta odigrana scena i njeni odjeci doveli 
su do zaokreta u porodičnoj odluci. Ali, sve dok se ne uveri da ga Zona doista 
voli, Mane ne želi da se njome oženi, jer on neće da se ženi ni čorbadžijskom ćer- 
kom niti “osramoćenom' devojkom, već devojkom koju voli i koja i sama gaji 
prema njemu prave emocije. Mane je moderan čovek koji prevazilazi stereotipe. 

Naracija je u ovom delu prožeta brojnim pesmama. Tek u tom kontekstu 
ogromne vrednosti usmene poezije deluje kao uverljiv i taj “skeč” koji je izveo 
Mane: dakle, Manova “osveta” je iz registra transponovanih, meta-realnih akcija. 

lako je Sremčev roman o lepoj Zoni bio objavljen samo u časopisu (LMS 
1903), ali još ne i kao knjiga, u romanu Majčina sultanija (1906) mostarskog 
pisca Svetozara Coroviéa kao da se dalje razvijaju i potenciraju neki od motiva 
prisutnih kod Sremca. Ako je naslovna junakinja Sremčevog teksta još zapravo 
pasivna, porodičnom autoritetu i običajima koji vladaju u kasabi podređena ju- 
nakinja, Milka iz Coroviéevog romana veoma dobro zna šta su njene emocije i u 
skladu sa njima se i ponaša. Milka, koju pisac označava kao “majčinu sultaniju” 
mnogo je aktivnija u konstruisanju svog životnog puta, i verovatno je baš zato 
u mnogo žešćem sukobu sa kasabom. Osnovna ideja oko koje se gradi priča je 
slična: sudbina devojke iz viših društvenih slojeva, zapleti oko izbora mladože- 
nje dostojnog njenog statusa. No, najvažniji je upravo prostor, geografija unutar 
koje se odvija priča: kao i kod Sremca, i kod Corovica je to mali grad koji tek što 
je postao deo jedne hriščanske države, a sve do skora je činio deo Osmanskog 
carstva. Ipak, za razliku od Sremčevog romana, gde je stav naratora eksplicitan 
u davanju prednosti orijentalnim običajima, ovde se on ne upušta u takve izjave; 
samo Sava, jedan od značajnijih likova, žali za “turskim adetom'*. Dok je “stav- 
ljanje u pesmu” i uopšte usmeno raspredanje i razrešavanje nekih događaja u gra- 
du kod Sremca samo doprinelo uspehu inscenirane otmice devojke, kod Corovi- 
ća usmena reč i njen značaj se deformišu i postaju baš najodgovorniji za propast 
ponosite Milke’. I ovde se, kao i u Sremčevom romanu veruje da sam čin udaje 
može zaustaviti lavinu koja se preko ogovaranja sručila ne samo na glavni žen- 


7 Valja istaći da Zona, za razliku od junakinja Ćorovićevog i Stankovićevog ro- 


mana, još ne razdvaja svoju ličnu nadmoć od nadmoći čorbadžijske kuće kojoj pripada; 
ona “drži na sebe” (57), ali pre svega zato što je ćerka čorbadži Zamfira. 

8 “gvetije adet u Turaka — poče govoriti sam sa sobom [...] — adet koga bi trebali 
svi primiti. Dok je đevojka, drži je u zatvoru; kad se uda, opet drži u zatvoru? (173). 

° Staniša Tutnjević (2001), a u tekstu posvećenom Ćoroviću ističe da je za sudbi- 
nu Milke odlučujuća bila bosanska kasaba “koja se izdigla do posebne institucije sa sop- 
stvenim vrednosnim sistemom što djeluje efikasno i bez milosti, podvrgavajući svojim 
zahtjevima sve i svakoga ko pokaže neku svoju volju ili individualne težnje" (p. 293). 

ski lik, nego i na celu porodicu. No, dok je venčanje Zone i Maneta postiglo cilj, 
kod Ćorovića se posle venčanja Save i Milke lavina laži samo uvećala. I najzad, 
ono što je kod Sremca bila tek samo jedna sporedna epizoda, ovde je stavljeno 
u središte pažnje: samo jedno poglavlje Zone Zamfirove posvećeno je ljubavnoj 
vezi između stanovnika kasabe, Mitanče i neke Nemice, dok je Milkina tragedija 
sva ispletena na njenom “grehu”, njenoj vezi sa izabranikom koji je bio stranac, 
“Svaba”!°. Lik stranca građen je tako da je čitaocu jasno kako je njegovo ponaša- 
nje u skladu sa predstavom o strancu kakva vlada u kasabi: njegovi motivi vezi- 
vanja za Milku nisu iskreni i on iz kasabe beži kada njihova veza biva otkrivena. 

Svetozar Corovié u središte svog romana postavlja sudbinu žene čija se 
sva energija ustremljuje samo i jedino na ljubav; pošto joj se ljubav ne ostvari, 
ona nema drugog izbora, ona mora biti nesrećna, svakog dana sve više. Milku 
priprema njena velika ženska rodbina samo za uživanje, samo za sreću; i otac je 
prema njoj nežniji nego prema bilo kome drugom. A onda, kada ga ona “razo- 
Cara”, kada se zaplete u ljubav sa strancem, otac postaje strašno autoritaran, u 
izvesnom smislu reši Milkinu situaciju, oženi je za Savu. Ali to je samo prividno 
rešenje: nesrećni otac će uskoro umreti, a Milku će isti taj Sava ubiti. Osnovni 
razlog Milkinog vezivanja za stranca jeste nekakva njena gordost i uverenost da 
je drukčija od devojaka iz kasabe, te da prema tome njoj i sleduje život “gospod- 
ski”, život na način zapadnoevropskih žena. Svoju gordost i uverenost da ima 
pravo na sreću, Milka je u patrijarhalnom društvu morala platiti glavom. No, 
ona toliko veruje u svoju drukčijost da nema kraja njenom insistiranju na tome 
da je na pravome putu. Ni pod pritiskom ljubomornog muža i širenja laži u ka- 
sabi, ona se ne odriče svojih dubokih doživljaja. To, a ne društveni položaj kao 
takav, čini nju drukčijom, izuzetnom. Bez obzira na njen tragični kraj, Milku 
možemo s pravom označiti kao prvu “jaku” ženu u srpskoj književnosti koja je 
svesna svoga ja, koja jako drži do toga da udovolji svojim ubeđenjima. 


Sofka, glavna junakinja romana Necista krv Bore Stankovića je takođe sve- 
sna vrednosti svog ženskog bića i ukupne svoje ličnosti. Nema u srpskoj litera- 
turi toga vremena, a i mnogo kasnijoj, žene tako svesne vrednosti, posebnosti 
svoga tela. Postoji niz indicija koje upućuju na zaključak da se Sofkina samo- 
svest izgradila na podlozi specifičnog, emotivno jakog odnosa koji je postojao 
između nje i njenog oca. Veza oca i glavne junakinje maločas osvetljenih proza 
uvek je vredna pažnje, ali još mnogo više nego njegovi prethodnici Stanković 
poklanja pažnju odrastanju glavne junakinje i i njenoj čvrstoj vezanosti za oca. 
Efendi-Mita i ne komunicira sa svojom suprugom, nego se prilikom njegovih 
retkih, sve ređih povrataka iz Istanbula u rodno Vranje, kućna atmosfera uspo- 
stavlja tek preko i uz pomoć Sofke. Za formiranje Sofke, za njeno erotsko sa- 


No, valja dodati, da je baš ova usmena torcida, ovo nemilosrdno izmišljanje i širenje tih 
izmišljotina bilo najubojitije sredstvo kojim se kasaba obrušavala na izdvojenu jedinku. 

10 «Švaba? je bilo ime za sve one koji su dolazili iz Habzburškog carstva; Pavel 
Šeler je bio Čeh, koji je posle Berlinskog kongresa radio administrativne poslove u Bo- 
sni, kao i brojni drugi njegovi zemljaci. 

zrevanje i smelo ispoljavanje svoje ženstvenosti od neobične je važnosti njena 
neverovatna bliskost sa ocem i istodobno njegovo trajno izbivanje iz kuće. Svu 
svoju sigurnost u ponašanju Sofka stiče iz te svesti da je njen otac nešto poseb- 
no. Veliki gospodin, efendi-Mita, velik je i važan ne samo u svome gradu, nego i 
u svetu. Kada Sofka otkrije da je njegovo gospodstvo bez materijalnog pokrića, 
da on nema više čime da kupi ni sebi odeću, ona prihvata svoju žrtvu, pristaje 
da je otac proda; ona, koja je toliko sanjala i želela čoveka koji će odgovarati 
na njene erotske izazove i njene suptilne emocije, odlazi u kuću seljaka, gazda 
Marka tek pristiglog u grad", pristaje da bude supruga maloletnog Tomče. Po- 
lako pretvara i tu novu kuću na periferiji grada u udobno gnezdo, unosi mnogo 
jastučića, ukrasa i svih onih detalja koji su bili karakteristični za gradsku ori- 
jentalnu kulturu. I taman kada je svojom ličnošću i u novoj kući počela da gradi 
poverenje i stvara kulturu svakodnevnog življenja dostojnu njenog porekla, do- 
lazi opet otac, efendi Mita, koji grubo i ponižavajući Tomču traži “svoj” novac, 
traži još novca. Najveću svoju ljubav, ljubav prema ocu, Sofka plaća, i to ne 
jedanputa, nego dva puta. 

Tragedija koja je u ovom romanu opisana događa se isključivo iznutra, 
na unutrašnjem planu tragedijske ličnosti. Sofka svoj slom internalizuje: on se 
samo iščitava iz propadanja njenoga tela. Od trenutka kada je prihvatila očevu 
odluku, kada je od lepršavog bića koje živi za lepotu, intimne snove i iluzije, 
preuzela ulogu “odgovornog”, etičkog bića koje se žrtvuje, ona čini sve da ne 
pokaže, da prikrije svoje muke. Paradoksalno, njena jačina i moralna veličina 
njenog lika postaju sve evidentnije što je njen pad, njen “silazak” (Petković, 
2009 passim) u depresivno bivanje dublje. 

Ako se prva Sofkina žrtva — da se uda za dečaka, čiji otac može dobro da 
plati Sofkinom ocu — može podvesti pod običaje koji su vladali u patrijarhalnoj 
sredini, gde otac raspolaže sudbinom kćeri, njen konačni pad uzrokovan je is- 
ključivo efendi-Mitinim odbijanjem da svog zeta tretira kao sebi ravnog čoveka. 
Trideseto poglavlje romana Nečista krv ispunjeno je nizom detalja koji odlično 
ilustruju efendi-Mitinu uznesenost, gordost!'*. Tek pošto ga efendi-Mita uvredi 
i ponizi, Tomča postaje okrutan prema Sofki, odaje se piću, tuđim ženama, a 
prema Sofki postaje grubijan. 


Iako Andrić pripada modernom, a ne neonaturalističkom pripovedanju ka- 
kvo karakterše prozu iz prve decenije XX veka, njegova duža priča Anikina 


ll Poseban komentar zahteva Stankovićevo suprotstavljanje rafinirane, gradske, 


u suštini orijentalne kulture, Markovoj seljačkoj, gruboj prirodi: Sofka je savršena pred- 
stavnica prvog tipa kulture, ali kako je njena propast rezultat ponašanja njenog oca, 
školovanog i odraslog u Istanbulu, jasno je da će na istorijskoj sceni kakvu opisuje Stan- 
ković, orijentalnu kulturu zameniti, potisnuti ona druga, “prirodna”, seljačka. 

12 “Zar da mi onaj, tvoj otac (nije hteo ni ime da mu spomene) obećao pare, zar 
bih ja za tebe, pezvenk jedan, dao moju kćer? — I u tom “za tebe", “pezvenk”, toliko je 
bilo strašnog preziranja i odgurivanja nogom od sebe nečeg gadnog, nečistog, da Tomča 
pod tim kao pokleknu, sruši se, ali se zato ču njegov strašan probuđen jauk i pretnja” 
(Stanković 1970: 231). 

vremena u biti potencira, radikalizuje osećanja i strasti koje određuju glavnu 
junakinju u opisanim romanima. Andrićeva priča je kompozicijski mnogo slo- 
ženija, ponašanje glavne junakinje je višestruko motivisano, a u strukturu ove 
svoje proze pisac je ugradio psihološka i antropološka znanja svoga vremena. 
Ali dijalog sa romanima koje smo ovde opisali ipak je vidljiv: Corovié kaže da 
se Milka u jednom trenutku “ukazuje” svetu iz kasabe, a Andrić ističe da se Ani- 
ka svojoj kasabi “objavila”. Povređena, duboko potresena pričama o tome kako 
vara Savu, Milka odlučuje da lažnu famu preokrene nekako iznutra: da umesto 
snuždena i zapuštena, jer pati zbog svega što joj se pripisuje, počne pred svetom 
da se pokazuje kao izazovna, lepa Zena: doteruje se i na kapiji pojavljuje kako bi 
zabljesnula kasabu svojom lepotom. Ona svojom ženstvenošću, zavodljivošću 
želi da pobedi zle jezike koji joj prebacuju neverstvo prema mužu. Odlučuje da 
će “goniti inat” i izazivati muški svet: “Ugaziću u boj s njima, s čitavijem šehe- 
rom i društvom, dok ne izgubimo glavu ja ili oni!... (190). Anika je skliznula u 
demonizam javne ženske zbog Mihaila, koji joj se prvi približio, a onda se nije 
usudio da je uzme jer je u njoj počeo da prepoznaje neke gestove slične ženi 
koja ga je uvela u seks, a zatim jednog dana navalila na muža i ubila ga. Povre- 
đena ponašanjem Mihaila, Anika prelazi “na drugu stranu”, kaže kako joj niko 
ništa ne može jer ona sve muškarce sebi pokorava, a poseban zalogaj su joj oni 
koji se zariču, ili se u njihovo ime neko zariče da će odoleti. Aniku ubije polu- 
ludi brat, mada je došao, ali kasno, da je ubije i njen prvi obožavalac, Mihailo. 

Andrić zapravo nudi u ovoj prozi dve paralelne priče: o Aniki, ali i o popu 
Vujadinu. Ovaj drugi je završio u ludnici jer je u njemu pobedila mržnja, Anika je 
ubijena jer je ljubav svela na seks, i to javni. Priča o Vujadinu priziva onu o Aniki, 
a u ovu priču uključuje se potom još jedna iz još dalje prošlosti — o lepoj Tijani. 
Likovi su međusobno povezani “iznutra”, po psihičkoj muci, muci duše (naravi, 
karaktera), koja izvire iz odnosa muškarac-žena. Kao kakve iskre — puki nagove- 
štaji, u uvodnu, mušku priču upliću se imena Vujadinovih predaka: oca, popa Ko- 
ste, koji je goreo od želje da sinu omogući obrazovanje, dede, popa Jakše, “zvanog 
Đakon", koji je u mladosti bio hajduk i to nije krio, te pradede, čuvenog prote 
Melentija, a preko njega i čuvenih Anikinih vremena. Kao što kod Stankovića sa- 
znajemo puno detalja iz genealogije Sofkine porodice, tako ovde saznajemo puno 
o Vujadinovim precima. Za Stankovića je očito bila značajna upravo genealogija 
Sofkine porodice, dakle “nečista krv” pa naslovom upućuje na tu neonaturalistič- 
ku dimenziju, a ne na glavni lik romana. Čudni preci Vujadinovi treba takođe da 
sugerišu saznanje da je pop Vujadin nekakva žrtva svojih predaka. 

Da bi pronašao odgovor na pitanje koje ga zanima — otkud u popu Vujadinu 
ludilo — narod se priseća predaka, predstavnika porodice Porubović. Ali time što 
se sećanje ne koncentriše samo na Vujadinove pretke, nego na paralelnu priču 
o Aniki koja svoju drugu, paklenu, vatrenu narav ne samo da ne krije nego je 
do maksimuma razvija i kao živim plamenom prži sve što je muško u gradu i 
okolini, Andrić se udaljava od naturalističkog poverenja u nasleđe (iako mu ne 
otkazuje sasvim poverenje: nečeg ima i u tome nasleđu!), i težište stavlja na 
novije teorije, na psihoanalizu i njena učenja o suštinskoj, odlučujućoj ulozi 
muško-ženskog odnosa na čovekovu psihu i ponašanje. Na tom, psihološkom 

planu gube se razlike između islamskog i hrišćanskog, nema nikakvih ni sumnji 
ni osuda ni jedne ni druge strane: na tom ljudskom planu greha, uživanja u stra- 
stima jedne žene, kao i na planu unutrašnje podvojenosti ljudske, svi smo isti. 


Proza smeštena u vreme i krajeve u kojima je bila dominantna orijentalna 
kultura svakodnevnog života poklanjala je pažnju ženskim likovima koji su po 
svojim emocijama i strastima neobično jake. Već od Čorovićeve Milke, a poseb- 
no od Stankovićeve Sofke, to su žene svesne svojih telesnih i emotivnih vredno- 
sti, svoje ličnosti. Andrićeva Anika je mnogo složeniji lik, nije uslovljena samo 
kontrastom između individue i kasabe, mada je i taj kontrast određivao njenu 
sudbinu. Anikine jake telesne strasti brišu razliku u ponašanju između hrišćana 
i muslimana, a sudbina ove žene prikazana je u paru sa podjednako tragičnom 
pričom o muškom junaku, Vujadinu. Usložnjavajući strukturu i osnovne poluge 
motivacionog procesa, Andrić je ukazao na muško-žensku paralelu i još jednom 
podvukao psihopatološke posledice kompleksnog muško-.ženskog odnosa. No, 
uza sve inovacije koje u komponovanje priče unosi Andrić, uočljive su pove- 
znice sa tekstovima koji su u središte narativa postavljali “jaku ženu”. A ova je 
nicala i rasla u onoj gradskoj sredini koja je sva bila prožeta orijentalnim ele- 
mentima svakodnevnog života. 

Abstracts 


Marija Mitrović 
“Strong Women" in the Serbian Prose of the First Half of the 20" Century 


A series of female characters, aware of their beauty and spirit, are present in the 
Serbian novels of the first half of the 20'" century to a degree that might be striking to 
the contemporary reader. All of these women are living in small provincial centres fre- 
quently referred to with the Turkish word kasaba. This paper examine the social, histor- 
ical, anthropological and psychological characteristics of the leading female characters 
such as Zona Zamfirova of the homonymous novel by Stevan Sremac (1903), Milka, the 
leading character from the novel Majčina sultanija by Svetozar Ćorović (1906), Sofka, in 
the novel Nečista krv by Borisav Stanković (1910), Anika, from Anikina vremena (1931) 
by Ivo Andrić. 


La presenza della “donna forte" nella prosa serba della prima meta del Novecento 


Una serie di personaggi femminili presenti nei romanzi della prima meta del Nove- 
cento stupiscono il lettore contemporaneo perchć consapevoli della propria femminili- 
ta e personalita. Sono personaggi che vivono tutti in piccole citta di cultura orientale (il 
termine turco kasaba è ancora in uso per queste città piccole): Zona Zamfirova dell'o- 
monimo breve romanzo di Stevan Sremac (1903), Milka, personaggio principale del 
romanzo Majčina sultanija di Svetozar Corovié (1906), Sofka, protagonista del romanzo 
Nečista krv di Borisav Stanković (1910), Anika, protagonista di Anikina vremena (1931) 
di Ivo Andrić... Il contributo verte perciò sulle caratteristiche sociali, storiche, antropo- 
logiche e psicologiche dell'ambiente che circonda questi personaggi. 

